解舟
作者：王十朋
朝代：宋

paragraphs: 解舟城之南，橙橘半青黄。
時節豈不好，胡爲辭故鄉。
親朋送我行，殷勤餽壺觴。
我欲與之飲，舟去留靡遑。
僮僕別我歸，黯然顔色傷。
問我何時還，田園又成荒。
我心媿其言，老矣身皇皇。
五載走三州，道路險且長。
屢請方得祠，暫歸又懷章。
挈家入南閩，兒女不盡將。
餘生疾病多，滿鏡鬚髯蒼。
到官即有乞，行將返耕桑。